የሻዕቢያ ዓላማ የኢትዮጵያን አንድነት መበታተንና ማፍረስ ነው -ሞላ አስገዶም
የሻዕቢያ ዓላማ የኢትዮጵያን አንድነት ማፍረስና መበታተን በመሆኑ ይህን ዓላማውን የሚያሳኩ ድርጅቶችን በማደራጀትና በመደገፍ  እየተንቀሳቀሰ መሆኑን የትህዴን ሊቀ መንበር ሞላ አስገዶም ገለጸ፡፡በኤርትራ ውስጥ በነበራቸው ቆይታ ከኢትዮጵያ መንግስት ጋር በፈጠሩት ምስጢራዊ ግንኙነት ለአንድ ዓመት ያህል የሻዕቢያን የጥፋት ተልዕኮ በጥልቀትና በቅርበት ሲከታተሉ መቆየታቸውን ሊቀመንበሩ ለኢትዮጵያ ፈርስት ድረ ገጽ ተናግሯል፡፡በዚህም ሻዕቢያ የኢትዮጵያን ዕድገትና ልማት ለማደናቀፍ እየተንቀሳቀሰ መሆኑን ለመረዳት ችለዋል፡፡ትህዴን ቀደም ሲልም ለአገር ይጠቅማል በሚል ወደ ትግል መግባቱን ሊቀ መንበሩ አስታውሶ ቡድኑ በየጊዜው ከኢትዮጵያ መንግስት ጋር በፈጠረው ምስጢራዊ ግንኙነት  በየጊዜው በመወያየትና በመመካከር የሻዕቢያን የጥፋት ተልዕኮ ሲያከሽፍ መቆየቱን ገልጿል፡፡ሊቀ መንበሩ ሰሞኑን የተደራጀውን ኃይል በመምራት ወደ ኢትዮጵያ መግባታቸው ቀደም ሲል በታቀደው መሠረትና በመንግስትም የሚታወቅ መሆኑን ተናግሯል፡፡ የቡድኑ አባላት ለአንድ ዓመት ያህል ሁኔታዎችን በመገምገም በመጓዛቸው ኦፕሬሽኑን በስኬት ለማጠናቀቅ መቻላቸውን ነው ያስረዳው፡፡በኤርትራ መንግስትና በግንቦት 7 አማካኝነት እንዲፈጠር የተደረገው የአሸባሪዎች ጥምረት ምንም ጥቅም የሌለውና እዚህ ግባ የሚባል ፋይዳ እንደሌለውም ሞላ አስገዶም ተናግሯል፡፡ ወደ አገር ቤት የገቡት የቡድኑ አባላት በደንብ የተደራጁና መሣሪያ የታጠቁ በመሆናቸው ወደ አገር ቤት  በተደረገው ጉዞም ከሻዕቢያ ወታደሮች ጋር ተኩስ በመግጠምና በመደምሰስ ለድል መብቃታቸውን አስረድቷል፡፡«በመንግስትና በህዝቡ የተደረገልን አቀባበል በጣም የሚደነቅ፣ የሚያኮራና የሚመሰገን ነው» ያሉት ሊቀ መንበሩ ይህም አገራቸው በመሆኑ ሲጠብቁት የነበረ እንደሆነ ገልጿል፡፡ በሁሉም አካላት የተደረገላቸውን ጥሩ አቀባበል አመስግኗል፡፡ሞላ አስገዶም የኤርትራ መንግስትና ግንቦት 7 የተባለው ጸረ ኢትዮጵያ አሸባሪ ድርጅት ባዘጋጁት የህብረት ስምምነት የስብስቡ ኮር ኃይል የሆነው የትህዴን ሊቀመንበር ነው፡፡ ከዚህም በተጨማሪ በሻዕቢያና በግንቦት 7 የተመሠረተው ንቅናቄ ምክትል ሊቀመንበር በመሆን ተመርጧል፡፡በሞላ አስገዶምና በጓደኞቹ የሚመራው ከ800 በላይ የሚሆን በሚገባ የታጠቀና የተደራጀ ኃይል መስከረም 1 ቀን 2008 ዓ.ም ከነሙሉ ትጥቁ ወደ ኢትዮጵያ መግባቱን ዋልታ ዘግቧል፡፡